### 6.     Beslutning om at godkende Forslag til lokalplan nr. 574 for boliger på [adresse], Kalundborg

**Åbent**

Sagsnr.: 326-2020-71747       J.nr.: 01.02.05           Dokumentnr.:
326-2020-326189

**Sagstype**

Beslutning.

**Resume og sagens baggrund**

Kommunalbestyrelsen besluttede på møde den 26. august 2020,
at der skal udarbejdes en ny lokalplan for en del af det område, der i dag er
omfattet af Lokalplan nr. 513. Konkret skal en ny lokalplan skabe det retlige
grundlag for at gennemføre byggeriet af 30 almene boliger på Bakketoppen (red.
tidligere Bakkevangen). Administrationen fremlægger
her Forslag til lokalplan nr. 574 med henblik på Kommunalbestyrelsens
godkendelse af planforslaget til offentlig fremlæggelse.

**Indstillinger**

Direktøren indstiller, at

1.    Forslag til
Lokalplan nr. 574 for boliger på Bakketoppen godkendes til offentlig
fremlæggelse i 8 uger.

2.    Vurderingen om,
at der ikke skal gennemføres en miljøvurdering, offentliggøres med en
klagefrist på 4 uger.

3.    Plan, Byg og
Miljø bemyndiges til at foretage eventuelle redaktionelle rettelser til
planforslaget inden offentlig fremlæggelse.

**Behandling**

Teknik- og Miljøudvalget, Økonomiudvalget,
Kommunalbestyrelsen.

**Sagsfremstilling**

Administrationen fremlægger Forslag til Lokalplan nr. 574
for boliger på Bakketoppen (Bilag 1).

*Baggrund*

Planklagenævnet har i afgørelse underkendt dispensation
meddelt af Kalundborg Kommune til at lægge boligvej i den grønne kile. Nævnet
vurderer, at dispensationen er i strid med planens principper. I henhold til
Planloven kan kommunerne ikke dispensere fra principperne i en lokalplan, men
må i stedet for udarbejde en ny lokalplan.

*Lokalplanforslaget*

Lokalplanen er udarbejdet for at muliggøre opførelsen af et
konkret projekt for en tæt-lav boligbebyggelse i den nordøstlige del af
byudviklingsområdet på [adresse]. Lokalplanen erstatter en del af den
gældende lokalplan nr. 513. Lokalplanen har fokus på at skabe gode rammer for
en boligbebyggelse og dertilhørende friarealer samt at sikre den nødvendige
infrastruktur. Derudover sikrer planen et grønt, offentligt tilgængeligt
friareal med god relation til eksisterende natur og bevaringsværdige diger.
Sidst men ikke mindst tager lokalplanen hensyn til de naturlig landskabsformer
på [adresse], da boligbebyggelsen holdes i den sydlige og mest jævne ende af
lokalplanområdet. Herved bevares mest muligt af det naturlige landskab/terræn
mod nord, som består af to mindre bakker og en naturbeskyttet sø.

*Lokalplanens formål*

Det er lokalplanens formål:

·
At fastlægge områdets anvendelse til boligformål i form af
tæt-lav boligbebyggelse.

·
At sikre, at lokalplanområdet vejbetjenes fra Bakketoppen samt
sikre en fremtidig vejadgang til ejendommen matr. nr. 19a, [adresse], [adresse]
nord for lokalplanområdet.

·
At muliggøre en intern vejstruktur for området.

*Miljøscreening*

Administrationen har gennemført
en screening efter lov om miljøvurdering af planer og programmer og af konkrete
projekter (VVM), som har været i høring hos berørte myndigheder fra den 11.
november 2020 til den 25. november 2020. Der er indkommet 2 høringssvar fra
hhv. Kalundborg Kommunes Vejmyndighed (Vej og [adresse]) og [adresse]. Høringssvarene
har udelukkende oplysende karakter til sagen. Disse bemærkninger er taget med i
den endelig vurdering.

På baggrund af denne screening vurderer administrationen, at
lokalplanforslaget ikke vil få væsentlig indvirkning på miljøet, og der således
ikke skal udarbejdes miljørapport. Miljøscreeningen er vedlagt som bilag 2.

*Det videre forløb*

Godkendes lokalplanforslaget, vil forslaget blive fremlagt i
høring i mindst 8 uger. Herefter vil eventuelle bemærkninger mv. blive
behandlet og/eller indarbejdet, og det forventes, at lokalplanforslaget kan
fremlægges til endelig godkendelse i foråret 2021.

**Økonomiske konsekvenser**

Ingen.

**Bilag**

|  |  |
| --- | --- |
| Bilag 1 - Forslag til Lokalplan nr. 574 for boliger på Bakketoppen | 326-2020-343977 |
| Bilag 2 - Miljøscreening af Lokalplan nr. 574 for boliger på [adresse] 326-2020-327924 |